Diari Oficial de la Generalitat Valenciana


Sumari del DOGV 5927, del 07-01-2009 (2008/15839)

ORDE de 29 de desembre de 2008, de la Conselleria d'Educació, per la qual es convoca concurs públic per a la concessió de 2 beques per a la realització de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5927

Data del DOGV
:   07-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15756


Data del document
:   29-12-2008

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * assignació per estudis
    * ajuda pública

ORDE de 29 de desembre de 2008, de la Conselleria d'Educació, per la qual es convoca concurs públic per a la concessió de 2 beques per a la realització de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure. [2008/15829]
L'emergència de les noves tecnologies en les matèries relacionades amb l'educació requerix, a més de coneixements tècnics especialitzats, una pràctica que només es pot adquirir per mitjà del coneixement de les activitats destinades al seu desenrotllament i implantació que ajuden a completar la formació del personal tècnic.
La Direcció General d'Innovació Tecnològica Educativa, en compliment de l'article 25 del Reglament Orgànic i Funcional de la Conselleria d'Educació, regulat pel Decret 118/2007 de 20 de juliol, té entre les seues funcions les de potenciar, desenrotllar i aplicar les noves tecnologies en l'àmbit de l'educació, així com la proposta de convocatòries d'ajudes, premis i beques en matèria d'informàtica i innovació tecnològica educativa.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió en la mesura que no afecta els intercanvis comercials entre els estats membres.
Per tot això que s'ha exposat, i fent ús de les facultats que em conferix l'article 28.e) de la Llei 5/1983, de 30 de desembre, del Consell, i vista la proposta de la directora general d'Innovació Tecnològica Educativa,
ORDENE
Primer
Convocar concurs públic per a la concessió de 2 beques de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure, en servicis de la Conselleria d'Educació.
Així mateix, s'aproven les bases per les quals es regix esta convocatòria, incloses com a annex I, el model de sol·licitud per a les esmentades beques, inclòs com a annex II, el document de cessió de drets de propietat intel·lectual, inclòs com a annex III, així com el model de currículum a omplir pels sol·licitants, inclòs com a annex IV.
Segon
L'import màxim a concedir en 2009 és de 26.400 euros, que s'abonaran a càrrec del capítol IV, codi de línia T5548, aplicació pressupostària 09.01.03 del programa 421.90 Innovació Tecnològica Educativa, i queda condicionada la seua concessió a l'aprovació dels pressupostos de la Generalitat per a eixe any, de conformitat amb el que disposa l'Orde de 26 de setembre de 1994, de la Conselleria d'Economia, Hisenda i Ocupació.
La resolució de concessió de les beques haurà de publicar-se en el Diari Oficial de la Comunitat Valenciana als efectes de l'article 18 de la Llei General de Subvencions.
DISPOSICIONS FINALS
Primera
Es delega en la directora general d'Innovació Tecnològica Educativa la facultat de resoldre la concessió d'estes beques.
Segona
A la present orde se li aplicaran el Decret 108/1992, de 6 de juliol, del Govern Valencià, pel qual es regula la concessió de beques, el Text refós de la Llei d'Hisenda Pública de la Generalitat, aprovat pel Decret Legislatiu del Consell de la Generalitat de 26 de juny de 1991, i la Llei 38/2003, General de Subvencions, així com el seu Reglament, aprovat pel Reial Decret 887/2006, de 21 de juliol.
Tercera
La present orde produirà efectes a partir de l'endemà de ser publicada en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller d'Educació en el termini d'un mes des de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 29 de desembre de 2008
El conseller d'Educació,
ALEJANDRO FONT DE MORA TURÓN
ANNEX I
Bases per les quals es convoca concurs públic per a la concessió de 2 beques per a la realització de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure.
Primera. Objecte
L'objecte d'esta convocatòria és la concessió de 2 beques per a la realització de pràctiques professionals de personal tècnic informàtic per a col·laborar en el disseny i desenrotllament d'aplicacions de programari lliure, en servicis de la Conselleria d'Educació.
Segona. Duració i quantia
El període de duració de les beques comprendrà des de la data que s'indique en la resolució d'adjudicació, que es publicarà en el Diari Oficial de la Comunitat Valenciana, i fins al 31 de desembre de l'any 2009. Durant el mes d'agost se suspendrà la vigència d'estes beques.
L'import se satisfarà mensualment, a raó de 1.200 euros bruts mensuals per persona beneficiària.
Estes beques són incompatibles amb altres que pogueren concedir-se per a la mateixa o semblant activitat i amb qualsevol tipus de relació laboral que supere les 15 hores de treball setmanal.
La prestació es realitzarà en els servicis centrals de la Conselleria d'Educació, i hauran de romandre en els locals del centre o servici corresponent durant la vigència de la beca i en el seu horari habitual. Les activitats a realitzar estaran en funció de la formació dels becaris i en cap cas substituiran els treballs ordinaris del centre o la seu.
Tercera. Requisits
Les beques objecte d'esta convocatòria s'adjudicaran per concurs entre els aspirants que reunisquen els requisits següents amb anterioritat a la finalització del termini de presentació d'instàncies i els acrediten documentalment:
a) Tindre nacionalitat espanyola o ser nacionals d'algun altre estat membre de la Unió Europea i tindre veïnatge administratiu en qualsevol municipi de la Comunitat Valenciana.
b) Estar en possessió d'alguna de les titulacions següents: enginyer superior en Informàtica, enginyer tècnic en Informàtica, enginyer superior en Telecomunicacions o enginyer tècnic de Telecomunicacions i, en tot cas, haver obtingut la titulació en els cinc últims cursos acadèmics (de 2003-2004 al 2007-2008), o bé en alguna convocatòria extraordinària del curs 2007-2008, però sempre que s'acredite tindre la titulació abans de finalitzar el termini de presentació de sol·licituds.
No podran obtindre la condició de beneficiaris els sol·licitants que incórreguen en algun dels supòsits previstos en l'article 13.2 i 3 de la Llei 38/2003, de 17 de novembre, General de Subvencions.
Quarta. Presentació de sol·licituds i documentació a aportar
1. Les sol·licituds s'han de dirigir a la Conselleria d'Educació, Direcció General d'Innovació Tecnològica Educativa, i es podran presentar en el Registre General de la Conselleria d'Educació, en el registre de les direccions territorials d'Educació d'Alacant, Castelló o València, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas de presentar-la en una oficina de correus, s'haurà de fer en sobre obert perquè la instància siga datada i segellada abans de ser certificada i, en tot cas, s'haurà d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desplegament de la Llei 24/1998, de 13 de juliol, del Servici Postal Universal i de Liberalització dels Servicis Postals.
El model de sol·licitud i tota la informació relativa a esta convocatòria es troben disponibles en la pàgina web del Prop http://www.gva.es/prop/ o en la pàgina web de la Direcció General d'Innovació Tecnològica Educativa http://www.edu.gva.es/ite/val/ajudes.htm.
2. El termini de presentació de sol·licituds serà de vint dies hàbils, comptats a partir de l'endemà de la publicació de la present convocatòria en el Diari Oficial de la Comunitat Valenciana.
3. Les sol·licituds hauran d'acompanyar-se de la documentació següent:
a) Certificat acadèmic oficial que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura. Serà imprescindible que este certificat incloga la nota mitjana; en cas contrari, serà causa d'exclusió en la valoració.
b) Currículum, en el model normalitzat inclòs com a annex IV.
c) Certificat d'empadronament.
d) Certificats que acrediten que el sol·licitant es troba al corrent de les obligacions tributàries i amb la seguretat social, d'acord amb l'art. 22 del RD 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. No obstant això, el fet d'acollir-se a la present convocatòria comporta l'autorització de la persona interessada a la Conselleria d'Educació per a obtindre la dita informació de la corresponent administració.
e) Tota la documentació que jutge pertinent adjuntar i siga compatible amb els mèrits avaluables de la base sèptima.
f) Fotocòpia del DNI o passaport.
4. Tota la documentació s'haurà de presentar en documents originals o en fotocòpies degudament compulsades. La documentació que no complisca estos requisits no serà tinguda en compte a l'hora de baremar l'expedient personal del sol·licitant.
Només seran computats els requisits que s'acrediten en data anterior a la de formalització de les sol·licituds.
5. Si la sol·licitud no reunix els requisits i documents que s'assenyalen en esta base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en els termes que preveu l'article 42 de la mateixa llei.
6. La presentació de la sol·licitud comportarà la declaració responsable de no estar incurs en la prohibició per a ser beneficiari de subvencions d'acord amb l'article 13.7 de la Llei General de Subvencions, segons l'apartat C de la dita sol·licitud.
Quinta. Instrucció
La instrucció del procediment correspondrà al Servici d'Informàtica per als Centres Educatius, el qual realitzarà d'ofici totes les actuacions necessàries per a la determinació, coneixement i comprovació de les dades en virtut de les quals s'ha de formular la proposta de resolució.
Sexta. Comissió qualificadora
1. Per a la valoració dels mèrits dels sol·licitants es constituïx una comissió qualificadora. La comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Estarà presidida pel cap de l'Àrea d'Informàtica, Organització i Innovació Tecnològica. En formaran part com a vocals el cap del Servici d'Informàtica per als Centres Educatius i un funcionari del Servici d'Informàtica per als Centres Educatius, designat pel cap de l'Àrea d'Informàtica, Organització i Innovació Tecnològica, que actuarà de secretari, amb veu i vot.
2. La comissió podrà ser assessorada, en tot cas, pel personal tècnic o professional i disposarà de facultats per a realitzar per mitjà dels seus membres totes les comprovacions necessàries per a la qualificació dels mèrits adduïts, així com la realització d'una prova pràctica o entrevista, si es considera oportú.
Sèptima. Barem
Les condicions de mèrit avaluables per la comissió qualificadora, que hauran de presentar-se degudament justificades, i les puntuacions a atorgar són les següents:
a) Expedient acadèmic personal, de 0 a 8 punts.
b) Realització de cursos especialitzats en institucions oficials que tinguen relació amb l'àrea de la beca, de 0 a 5 punts. En cap cas es puntuaran en el present subapartat els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre o hagen servit per a obtindre crèdits necessaris per a aconseguir alguna titulació universitària.
c) Altres mèrits relacionats amb la matèria objecte d'esta convocatòria que es puguen al·legar, de 0 a 4 punts.
d) Altres títols acadèmics oficials que no constituïsquen requisit per a la concessió de la beca. Només es puntuarà el títol o títols de major nivell, en què s'entenen compreses les altres titulacions necessàriament prèvies per a l'obtenció del nivell superior:
Títol de doctor, 2 punts.
Títol de llicenciat o equivalent, 1 punt.
Diploma universitari o equivalent, 0,5 punts
e) Prova personal, si és el cas, de 0 a 6 punts. La realització d'esta prova serà potestativa per a la comissió qualificadora, i podrà consistir en la realització d'un exercici de caràcter teòric i/o pràctic o en una entrevista i, en tot cas, només a aquells sol·licitants que superen la puntuació mínima indicada en el paràgraf següent. Si es realitza, serà comunicat als sol·licitants amb una antelació mínima de cinc dies naturals.
Les sol·licituds que no aconseguisquen un mínim de sis punts en l'avaluació general seran desestimades.
Octava. Resolució i notificació
1. Una vegada finalitzada la valoració dels expedients de cada un dels aspirants, l'òrgan instructor, a la vista de l'expedient i de l'informe de la comissió qualificadora, elevarà la corresponent proposta a la directora general d'Innovació Tecnològica Educativa, qui resoldrà l'adjudicació de les beques. La resolució es publicarà en el Diari Oficial de la Comunitat Valenciana, en els termes que preveu l'article 18 de la Llei General de Subvencions.
No seran adjudicades les beques per a les quals no hi haja concursants amb mèrits suficients per no haver superat la puntuació mínima a què fa referència la base sèptima. Si no s'adjudica cap de les beques convocades, la convocatòria es declararà deserta mitjançant resolució motivada.
2. Els candidats que, havent superat la puntuació mínima establida en la base sèptima, no hagen sigut proposats, podran integrar una llista d'espera a l'efecte de cobrir les vacants que es produïsquen per renúncia o revocació.
3. Si en el termini de sis mesos, comptats a partir del dia que produïsca efectes la present orde, no s'haguera dictat una resolució per part de l'òrgan competent i realitzat la notificació corresponent, s'entendrà que les sol·licituds formulades pels interessats queden desestimades, sense perjuí de l'obligació de l'administració de resoldre a tenor de l'article 42 de la Llei 30/1992 de 26 de novembre.
Novena. Propietat intel·lectual
Els autors dels treballs realitzats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de reproducció, distribució, comunicació pública i transformació, a tots els nivells, per període indefinit i en règim d'exclusivitat, de conformitat amb el Reial Decret Legislatiu 1/1996, de 12 d'abril, pel qual s'aprova el Text refós de la Llei de Propietat Intel·lectual.
El document de cessió s'ajustarà al model que figura com a annex III i es presentarà en les condicions que figuren en la base onzena.
Deu. Justificació de les quantitats percebudes
Per al compliment del que disposa l'article 30 de la Llei General de Subvencions, les persones adjudicatàries de les beques hauran d'acreditar davant de la Conselleria d'Educació la realització de l'activitat, per mitjà d'un certificat del responsable del servici on s'haja disfrutat la beca i la presentació d'una memòria detallada de les activitats de formació realitzades pel becari. Esta memòria, que tindrà un màxim de 10 folis, s'haurà de presentar en el Servici d'Informàtica per als Centres Educatius en el termini de cinc dies hàbils una vegada finalitzada la beca.
Onze. Obligacions de la persona beneficiària
Són obligacions de la persona beneficiària les que estipula l'art. 14 de la Llei General de Subvencions, i l'incompliment de les quals donarà lloc a deixar sense efecte la resolució de la concessió de la beca i, si és el cas, al reintegrament, amb exigència de l'interés de demora.
La persona beneficiària, a més, haurà d'aportar el document de cessió de la propietat intel·lectual, inclòs com a annex III. Prèviament a la resolució definitiva, la unitat responsable de la instrucció del procediment es posarà en contacte amb els beneficiaris perquè complisquen este requisit.
Dotze. Obligacions de la Conselleria d'Educació
1. Són obligacions de la Conselleria d'Educació:
a) Proporcionar al becari o becària el suport necessari i facilitar-li la utilització dels mitjans, instruments i equips que calguen per al normal desenrotllament de la seua activitat.
b) Designar un tutor o tutora per a la coordinació i orientació de l'activitat del becari o becària.
c) Vetlar pel desenrotllament adequat del programa de formació del becari o becària.
2. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
Tretze. Forma de pagament
Les beques s'abonaran cada mes per mitjà de transferència bancària, amb justificació prèvia del cap del servici o àrea corresponent d'haver realitzat l'activitat que va motivar la concessió.
El període mínim de beca que dóna dret a meritació econòmica és d'un mes natural. Si el becari renuncia a la beca abans de la finalització, se li pagarà la part proporcional, d'acord amb l'activitat realitzada.
Catorze. Compliment
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió i, si és el cas, al reintegrament de la subvenció, de conformitat amb l'article 37 de la Llei General de Subvencions.
Quinze. Efectes de l'incompliment de les obligacions contretes
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la present convocatòria. Quan siga per causes justificades es pagarà la part proporcional.
El temps restant de prestació de la beca podrà ser realitzat, a requeriment de la Direcció General d'Innovació Tecnològica Educativa, per la següent o successives persones integrants de la borsa de reserva, en funció de l'orde resultant en la baremació i la disponibilitat pressupostària.
Setze. Facultats d'inspecció
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius i qualsevol altre document relatiu a les operacions en què tals indicis es manifesten.
El control financer de les beques i les infraccions i sancions administratives que es deriven de les funcions de control es regularan d'acord amb el que preveu el títol III i IV de la Llei 38/2003, de 17 de novembre, General de Subvencions.
Dèsset. Situació de la persona beneficiària
La concessió i aprofitament de la beca no implicarà cap vinculació laboral o administrativa amb la Conselleria d'Educació, ni amb cap dels centres i servicis dependents de la Generalitat, ni suposa cap compromís d'incorporació posterior a les plantilles dels dits centres.